SKRIFTLIG FORESPØRGSEL E-3333/00

af Esko Seppänen (GUE/NGL) til Kommissionen

(25. oktober 2000)

Om: Hemmelig undersøgelse af forskningsmidler

I det tyske blad Stern (21.9.2000) findes en artikel om den hemmelige undersøgelse, som kommissionsmedlem Schreyer har bestilt, og som vedrører fordelingen af midler til EU's femte rammeprogram for forskning og videnskab til de enkelte projekter og anvendelse af konsulentfirmaet Wang til en pris på 10 mio. DEM for at vurdere projekterne. Ifølge undersøgelsen har Kommissionens indsats været særdeles ineffektiv, og konsulentfirmaets ydelser har været ringe. Kan Kommissionen oplyse, om den nævnte undersøgelse er et officielt dokument, og om dets oplysninger om projekternes ineffektive behandling og konsulentfirmaet Wangs utilstrækkelighed er korrekte?

Svar afgivet på Kommissionens vegne af Philippe Busquin

(19. december 2000)

Den rapport, der omtales i Stern, vedrører en særlig finansrevision af en kontrakt om administrativ støtte til modtagelse og evaluering af forslag om FTU-projekter (forskning og teknologisk udvikling). Revisionen blev planlagt og gennemført af generaldirektoratet for finanskontrol, efter at der var konstateret problemer ved kontrollen af de finansielle transaktioner. Den bestod i en nærmere gennemgang af udførelsen af kontrakten med den eksterne tjenesteleverandør fra det tidspunkt, hvor Kommissionens rådgivende udvalg for indkøb og aftaler havde afgivet en positiv udtalelse. Formålet var at undersøge de problemer, som Kommissionen havde erfaret med gennemførelsen af kontrakten.

Der var ikke tale om en hemmelig undersøgelse, men om et led i den rutinemæssige gennemgang af den interne administration. Af samme grund var rapporten ikke beregnet til offentliggørelse. Den version af revisionsrapporten, som Stern har fået i hænderne, er et udkast, der stadig er til drøftelse, og som hverken indeholder de endelige kommentarer fra de berørte generaldirektorater for hhv. informationssamfundet og FTU eller de ændringer, som generaldirektoratet for finanskontrol har foretaget.

Revisionsrapportudkastet vedrører den første fase af kontrakten med Wang (nu Getronics) og de problemer, der opstod efter starten på det femte rammeprogram. Disse problemer skyldtes hovedsagelig den sene vedtagelse af rammeprogrammet og særprogrammerne til gennemførelse heraf, samt omstændighederne omkring Kommissionens tilbagetrædelse, der betød, at der var meget lidt tid til at forberede evalueringsmøderne.

Revisionsrapporten påpeger en række svagheder i administrations- og tilsynsordningerne i de pågældende tjenestegrene og i kontrahentens ydelser, særlig i den indledende fase af kontrakten. Imidlertid konkluderer rapporten også, at det var muligt at gennemføre evalueringsmøderne, og at de gav meningsfyldte og positive resultater en konstatering, der også bekræftes af rapporter fra uafhængige observatører.

De ansvarlige tjenestegrene tog skridt til at forbedre den eksterne tjenesteleverandørs forvaltning af evalueringerne. Kontrakten blev derefter fornyet ved udgangen af 1999 for en periode på et år.

Getronics, den eksterne tjenesteleverandør, blev i maj 2000 certificeret efter Den Internationale Standardiseringsorganisation, ISO's 9002-standarder, for så vidt angår denne bestemte tjenesteydelseskontrakt. En sådan certificering indebærer en krævende indsats og tildeles ikke uden videre.